b'\n_START_ARTICLE_\nSe\xc4\x8dna kislina\n_START_SECTION_\nKemijske lastnosti\n_START_PARAGRAPH_\nSe\xc4\x8dna kislina je diproti\xc4\x8dna kislina z vrednostima pKa\xe2\x82\x81 = 5,4 in pKa\xe2\x82\x82 = 10,3. Pri visokih vrednostih pH tvori dvojno nabit uratni ion (odda oba vodikova protona), pri fiziolo\xc5\xa1kem pH-ju ali v prisotnosti ogljikove kisline oziroma karbonatnih ionov pa odda le en proton, kajti njena vrednost pKa\xe2\x82\x82 je ve\xc4\x8dja od vrednosti pKa\xe2\x82\x81 ogljikove kisline. Zaradi purinske strukture je se\xc4\x8dna kislina aromati\xc4\x8dna._NEWLINE_Kot bicikli\xc4\x8den (dvoobro\xc4\x8den), heterocikli\xc4\x8den purinski derivat se\xc4\x8dna kislina ni protonirana na enak na\xc4\x8din kot karboksilne kisline. Rentgenska difrakcija kristalov amonijevega hidrogenurata, ki nastaja in vivo pri putiki, je pokazala, da keto-kisik na polo\xc5\xbeaju 2 obstaja v tavtomerni obliki kot hidroksilna skupina in da si du\xc5\xa1ikova atoma na mestih 1 in 3 delita ionski naboj z obro\xc4\x8dem, ki je stabiliziran zaradi \xcf\x80-resonance. Torej, ve\xc4\x8dina organskih kislin deprotonira z ionizacijo polarne vezi med kisikom in vodikom, se\xc4\x8dna kislina pa deprotonira na du\xc5\xa1ikovem atomu, tavtomerija keto/hidroksi na kisikovem atomu pa se tako izrabi za dvig vrednosti pK\xe2\x82\x81 value. Tudi pet\xc4\x8dlenski obro\xc4\x8d vsebuje keto-skupino (na polo\xc5\xbeaju 8), ki je obdana z dvema sekundarnima amino-skupinama (na mestih 7 in 9). Deprotonizacija ene od teh amino-skupin pri visokem pH-ju bi lahko pojasnila pK\xe2\x82\x82 ter diproti\xc4\x8dno obna\xc5\xa1anje se\xc4\x8dne kisline. S tem bi pri\xc5\xa1lo do podobne tavtomerije in \xcf\x80-resonan\xc4\x8dne stabilizacije, kar bi ionu zagotovilo dolo\xc4\x8deno stopnjo obstojnosti._NEWLINE_(O\xc5\xa1tevil\xc4\x8denje atomov: Na levi sliki, ki je prikazana v preglednici zgoraj desno, ima NH-skupina v \xc5\xa1est\xc4\x8dlenskem obro\xc4\x8du zgoraj desno \xc5\xa1tevilko 1, nato se \xc5\xa1teje v smeri urinega kazalca po \xc5\xa1est\xc4\x8dlenskem obro\xc4\x8du do \xc5\xa1tevilke 6, ki jo ima keto-skupina najbolj na vrhu. Nato je zgornja NH-skupina v pet\xc4\x8dlenskem obro\xc4\x8du o\xc5\xa1tevil\xc4\x8dena s 7 in nadalje glede na nasprotno smer urinega kazalca keto skupina z 8 in spodnja NH-skupina z 9).\n_START_SECTION_\nBiologija\n_START_PARAGRAPH_\nPri ljudeh in vi\xc5\xa1je razvitih prvakih je se\xc4\x8dna kislina kon\xc4\x8dni produkt oksidacije (razgradnje) purinov (preko hipoksantina in ksantina) in se izlo\xc4\x8da s se\xc4\x8dem. Pri ve\xc4\x8dini drugih sesalcev se nadalje oksidira v alantoin s pomo\xc4\x8djo encima urikaze. Odsotnost urikaze pri vi\xc5\xa1jih prvakih je povezana z izgubo zmo\xc5\xbenosti sinteze vitamina C (askorbinske kisline). Tako se\xc4\x8dna kot askorbinska kislina sta mo\xc4\x8dna reducenta (donorja elektronov) in antioksidanta. Pri ljudeh doprinese se\xc4\x8dna kislina okoli polovico celotne aktioksidacijske sposobnosti krvne plazme._NEWLINE_Dalmatinci, pasma psov, imajo genetsko motnjo, ki zmanj\xc5\xa1uje pretvorbo se\xc4\x8dne kisline v alantoin. Zato s se\xc4\x8dem izlo\xc4\x8dijo se\xc4\x8dno kislino in ne alantoin._NEWLINE_Pri pti\xc4\x8dih, plazilcih in nekaterih pu\xc5\xa1\xc4\x8davskih sesalcih je se\xc4\x8dna kislina sicer kon\xc4\x8dni produkt presnove purinov, vendar se izlo\xc4\x8da z blatom. Ta presnovna pot je sicer energetsko potratnej\xc5\xa1a, vendar jim omogo\xc4\x8da zadr\xc5\xbeevanje vode v telesu._NEWLINE_Pri 5\xe2\x80\x9325\xc2\xa0% ljudi pride do zavrtega izlo\xc4\x8danja se\xc4\x8dne kisline iz telesa, kar povzro\xc4\x8di hiperurikemijo (povi\xc5\xa1ane krvne koncentracije se\xc4\x8dne kisline).'